PRASĪBAS RAŽOTĀJU ATBILDĪBAS SISTĒMU APSAIMNIEKOTĀJAM,

LAI IEKĻAUTU TĀ APSAIMNIEKOŠANAS PLĀNĀ

JAUNUS SADARBĪBAS PARTNERUS

Ražotāju atbildības sistēmas apsaimniekotājs, ar kuru Valsts vides dienests (turpmāk – VVD) noslēdzis līgumu par izlietotā iepakojuma un vienreiz lietojamo galda trauku un piederumu (turpmāk – iepakojums), videi kaitīgu preču (turpmāk – VKP), elektrisko un elektronisko iekārtu (turpmāk – EEI) apsaimniekošanas sistēmas izveidi un piemērošanu (turpmāk – apsaimniekotājs), **pirms** sadarbības uzsākšanas ar apsaimniekošanas plānā neiekļautu komersantu, kurš apsaimniekošanas sistēmas ietvaros veiks jebkuras darbības ar atkritumiem, iesniedz **iesniegumu**, kuram:

* Pievienota apsaimniekošanas plānā[[1]](#footnote-1) noteiktajā formā visa prasītā informācija par sadarbības partneri;
* Pievienoti dokumenti, kas apliecina sadarbības partnera tiesības veikt iesniegumā norādītās darbības ar atkritumiem. Atļaujai vai tās daļai, kas ir saistoša apsaimniekošanas sistēmas īstenošanai, jābūt tulkotai valsts valodā, kā to nosaka Valsts valodas likuma 10.panta 3.daļa[[2]](#footnote-2);
* Pievienots precizēts apsaimniekošanas plāna 3.punkts – apsaimniekošanas sistēmas vispārīgs apraksts, ja tiek mainīta apsaimniekošanas koncepcija, piemēram, mainās sadarbības modelis, atkritumu apsaimniekošanas modelis vai atkritumu plūsma. Iesniegtās izmaiņas vizualizē pēc iespējas viegli uztveramā īsā formā (tabulas, veicamo darbību shematiskais attēlojums u.c.)

VVD pēc iesnieguma saņemšanas pārbauda:

* Dokumentu derīguma termiņu;
* Vai sadarbības partneris ir tiesīgs veikt iesniegumā norādīto darbību ar atkritumiem(atkritumu klase, reģenerācijas darbības kods);
* Vai VVD ir iesniegts finanšu nodrošinājums un vai atļaujas darbība nav apturēta[[3]](#footnote-3);
* Vai sadarbības partnerim ir atkritumu importa atļauja ievešanai no ES valstīm un pārstrādei vai reģenerācijai, ja tas atrodas ārpus ES. Ja visa nepieciešamā informācija nav iekļauta vienā iesniegtajā dokumentā, VVD var pieprasīt papildinformāciju;
* Vai plānotie pārrobežu sūtījumi atbildīs Komisijas Regulai (EK) Nr. 1418/2007 (2007. gada 29. novembris) par Eiropas Parlamenta un Padomes Regulas (EK) Nr. 1013/2006 III vai IIIA pielikumā uzskaitītu dažu atkritumu eksportu reģenerācijai uz valstīm, uz kurām neattiecas ESAO lēmums par atkritumu pārrobežu pārvietošanas kontroli, ja sadarbības partneris atrodas ārpus ES un ESAO;
* Līgumsaistības starp apsaimniekotāju un sadarbības partneri.

Ja par sadarbības partneri ir pieejama pietiekama informācija, VVD mēneša laikā pieņem lēmumu par tā iekļaušanu apsaimniekošanas plānā uz visu starp apsaimniekotāju un VVD noslēgtā līguma laiku.

Ja VVD visa nepieciešamā informācija nav pieejama vai iesniegtie dokumenti neapliecina iesniegumā ietverto informāciju, VVD lūdz iesniegt papildu informāciju vai pieņem lēmumu atteikt iekļaut sadarbības partneri apsaimniekošanas plānā. Saņemot atteikumu apsaimniekotājs var iesniegt jaunu iesniegumu, pievienojot dokumentus, kas apliecina sadarbības partnera tiesības veikt noteiktās darbības ar atkritumiem.

Par sadarbības partnera darbību pamatojošu dokumentāciju uzskata:

* ES valstīs - kompetentās iestādes (vides ministrija, vides aizsardzības reģionālā iestāde, apgabala pašvaldības padome utt.) izsniegtu piesārņojošās darbības atļauju, kurā ir aprakstīta sadarbības partnera spēja un tiesības veikt konkrēto darbību ar konkrēto atkritumu veidu (atkritumu klase, reģenerācijas darbības kods);
* Valstīs ārpus ES – attiecīgās valsts kompetentās iestādes izsniegts dokumentu par sadarbības partnera tiesībām un spēju veikt minētās darbības ar importētiem atkritumiem, kas pielīdzināms darbības atļaujai, vai darbības atļauja;
* Dokumentus, kas apliecina, ka komersants atkritumiem piemēro beigu statusu[[4]](#footnote-4) – sertifikāti, realizācijas dokumenti, u.c.
* Par pamatojošiem dokumentiem netiek uzskatīti tīmekļa vietnes ekrānšāviņi, saite uz vietni, e-pasta sarakste vai citi līdzīgi resursi.
* Ja dokuments ir apjomīgs, sastāv no desmitiem lapu un sniedz aprakstu par dažādiem atkritumu veidiem, sadarbības partnerim izvirzītiem, noteiktiem vides aizsardzības pasākumiem (troksnis, augsnes, gruntsūdens, gaisa aizsardzība utt.), tulkojumu veic tikai tai sadaļai, kas attiecas uz iesniegumā norādītā atkritumu veida apsaimniekošanu.

Ja informāciju par sadarbības partneri iesniedz pēc tā iesaistīšanas apsaimniekošanas plāna īstenošanā, pastāv risks, ka, veicot pārskatu pārbaudi, izvērtēšanu un analīzi, VVD var konstatēt, ka sadarbības partneris neatbilst pārstrādes vai reģenerācijas veicēja statusam un materiāli, kas tam nodoti, nav uzskatāmi par pārstrādātiem vai reģenerētiem, tāpēc nav iekļaujami konkrētajā gada pārskatā. Tas var ietekmēt reģenerācijas mērķu sasniegšanu, kā arī pierāda apsaimniekotāja nespēju plānot un realizēt apsaimniekošanas plānu atbilstoši normatīvo aktu prasībām un apsaimniekošanas plānā ietvertajiem nosacījumiem.

Prasības par sadarbības partneru apstiprināšanu apsaimniekošanas plānā attiecas uz visām atkritumu un materiālu plūsmām un iesaistītajiem sadarbības partneriem visos apsaimniekošanas posmos (savākšana, uzglabāšana, transportēšana, starpniecība, sagatavošana reģenerācijai vai pārstrādei, pārstrāde vai reģenerācija, arī sagatavošana atkārtotai lietošanai).

VVD norāda - atbilstoši starp apsaimniekotāju un VVD noslēgtā līguma nosacījumiem, apsaimniekotājs divu nedēļu laikā ziņo VVD par jebkurām atkritumu apsaimniekošanas plānā ietverto saistību izpildes izmaiņām, kas radušās no viņa neatkarīgu apstākļu dēļ.

`

Sagatavots 17.09.2019. publicēšanai [www.vvd.gov.lv](http://www.vvd.gov.lv)

Valsts vides dienesta Vides resursu pārvaldības departamenta Atkritumu pārvaldības daļā

1. Ministru kabineta 2009.gada 3.novembra noteikumu Nr.1294 “Kārtība, kādā atbrīvo no dabas resursu nodokļa samaksas par videi kaitīgām precēm” 3. pielikums vai Ministru kabineta 2017. gada 16. augusta noteikumu Nr. 480 “Noteikumi par atbrīvojuma piemērošanu no dabas resursu nodokļa samaksas par iepakojumu un vienreiz lietojamiem galda traukiem un piederumiem” 3.pielikums (atkarībā no atkritumu veida). [↑](#footnote-ref-1)
2. Apsaimniekotājam ir tiesības pirms iesnieguma iesniegšanas pārliecināties, vai VVD rīcībā jau ir sadarbības partnerim izsniegtā atļauja. Tādā gadījumā atļaujas tulkojuma pievienošana nav nepieciešama. [↑](#footnote-ref-2)
3. Atkritumu apsaimniekošanas likuma 12. panta pirmās daļas trīs *prim* punkts. [↑](#footnote-ref-3)
4. Ministru kabineta 19.04.2011. noteikumu Nr.302 “Noteikumi par atkritumu klasifikatoru un īpašībām, kuras padara atkritumus bīstamus” 6.punkts [↑](#footnote-ref-4)